משבצות

מורים־אמנים יוצרים מחוויות בית הספר

**תערוכת "משבצות" נוצרה מתוך הפרדוקס המובנה בעבודה של אמנית ומורָה, מורֶה ואמן: בין יצירתי לשיטתי, בין טיפוח הכישרון האישי לפיתוח הנער והנערה, בין חופש לגבול. היום אנו חוזרים כאמנים לתקופת הילדות ובהדהוד של התלמידים שהיינו והמורים שנעשינו בחלוף השנים, מעידים בשפת האמנות ובגוף ראשון על החוויות האישיות שלנו בבית הספר.**

*"הלוואי והייתי שקוף / אולי כך לא היו מצלקים אותי // חבול ופצוע יצאתי משתים עשרה שנות לימוד שבעיקר לימדו אותי שלא נולדתי ללמוד – את המונולוג, שמספר על נקודות הזכורות לי היטב מילדותי, כתבתי כנער. היום, כאדם בוגר, החלטתי לחזור אליו ולהציג אותו ואת עצמי דרכו מחדש."*

אלון גורן

"*אני חוזרת לילדה שבי, לזו המאובחנת, השונה, שלא מצליחה, לא מתאימה. אל המספרים והטבלאות, אל האבחונים שליוו אותי כל חיי הצעירים והבוגרים ואל זיכרון אחד מתוק של מורה לאמנות שראתה רגע אחר, של ילדה מציירת עץ ונתנה לה תוקף בעולם. פשוט*."

יערה דרימר

"*ההתאמה לקבוצה בחינוך הקיבוצי יכולה לקבוע מהלכי חיים שלמים ואל התבגרות בקבוצה מתלווה תמיד השאלה 'איך אהיה כמו כולם, אך גם אישאר אני?' ברישומי הדיו אני בודקת חיבורים חדשים בתוך צלליות של תמונות ילדות ומשפחה. במקביל, אני משחקת בקוביות וגרוטאות שליקטתי בשדות הילדות שלי, בונה מהן דמויות ומלאכים, משחזרת מהלכים שבקצה שלהם אני תמיד קצת אחרת, בצד, כמו כולם*."

זהר אלף

"*יצרתי וידאודאנס העוסק בחוויה הבית־ספרית. ניסיון לתפוס באמצעות צורות, תנועות, צלילים ותמונות – נקודת מבט של נערה־תלמידה או מורה־אישה לסירוגין בתוך ההתחוללות שלהן כסובייקטים בתוך המערכת החינוכית, בתוך בית ספר או בתוך כיתה. היצירה מרפררת ומשאילה את התנועתיות של הכוראוגרפית אן טרזה דה קירסמאקר ביצירה ROSAS DANST ROSAS, ועל ידי כך מתייחסת גם לנושאים של שכפול והעתקה*."

לירן רקנטי

**הדהוד**

לְהִשְׁתַּבֵּץ. לְקַבֵּל מַדְבֵּקַת כּוֹכָב,

לְהִצָּמֵד אֶל קַוֵּי הַמִּתְאָר

לִהְיוֹת הִתְנַהֲגוּת לְמוֹפֵת

לְהִתְפַּתֵּל בְּתוֹכָהּ – חֵטְא לְלֹא נַחַת

לְהֵחָבֵט עַל יְדֵי הַטּוּרִים הַכְּחֻלִּים

לְהִדָּרֵס עַל יְדֵי הַשּׁוּרוֹת הַדַּקּוֹת

לְהַאֲרִיךְ אֶת צַוַּאר הַלָּמֶד

לְקַצֵּר רֶגֶל שֶׁל הֵ"א

יָדַיִם בְּצִדֵּי הַגּוּף

שֶׁקֶט.

לָשֵׂאת עֵינַיִם לְשׁוּלֵי הַמַּחְבֶּרֶת

שָׁם אֲנַחְנוּ מְקַשְׁקְשִׁים.

*כתבתי את 'הדהוד' מתוך חוויית הכפילות וההזדהות עם התלמידות שלי. בשיר אני מטילה את הרגשות שלי ללא סינון ומדברת על עצמי דרכן ועליהן דרכי. את היצירה בחרתי לחרות על שולחן בית ספר ולחבר אליו את השיר בקולי*."

שקד כהן